La Llei 1/2003, de 19 de febrer, d'universitats de Catalunya, estableix que el Consell Interuniversitari de Catalunya és l'òrgan de coordinació del sistema universitari de Catalunya i de consulta i assessorament del Govern de la Generalitat en matèria d'universitats.
D'altra banda, la Llei també estableix que aquest òrgan es pot organitzar en comissions de caràcter permanent amb l'objecte d'informar i assessorar pel que fa a qüestions relatives a l'activitat acadèmica.
Amb la present regulació de les comissions de caràcter permanent del Consell Interuniversitari de Catalunya es vol reforçar el protagonisme de les universitats en el debat i l'adopció de polítiques en matèria universitària.
Aquesta és una necessitat derivada de la gran quantitat de qüestions, el desenvolupament i seguiment de les quals la legislació atribueix conjuntament al departament competent en matèria d'universitats i a les universitats mateixes, en el marc del Consell.
Per assolir aquest objectiu la nova regulació de les comissions aprofundeix en alguns aspectes clau del funcionament del Consell Interuniversitari de Catalunya, que amb la regulació anterior no quedaven suficientment perfilats.
En primer lloc, s'ha volgut que el caràcter d'òrgan coordinador del sistema universitari quedi reforçat en possibilitar un treball estrictament interuniversitari en el si del Consell, és a dir, sense la intervenció directa de l'administració més enllà de garantir el suport al funcionament i els mitjans de l'òrgan.
Aquesta missió que la Llei encomana al Consell Interuniversitari de Catalunya és compatible amb el caràcter d'òrgan de consulta i assessorament del Govern i a la pràctica s'articula amb la possibilitat que els alts càrrecs del departament competent en matèria d'universitats puguin assistir a les comissions a instància de qualsevol de les dues parts.
En segon lloc, les característiques tot just esmentades es veuen aprofundides amb la presidència de les comissions a càrrec dels rectors -excepte en el cas de la de programació i ordenació acadèmica- i amb la possibilitat que les comissions elevin propostes, d'acord amb la Junta del Consell Interuniversitari.
Aquestes mesures omplen de contingut aquells caràcters, en la mesura que permeten una major incidència de les universitats en la fixació de l'agenda de temes a debatre i a resoldre.
En tercer lloc, cal destacar la creació d'una comissió de recerca, fet inèdit en la història del Consell Interuniversitari.
Aquesta és la manifestació lògica, en aquesta reorganització de comissions, de la superació d'una concepció de la política d'universitats com una política referida prioritàriament a la docència.
A més, contribueix a configurar el Consell com a espai d'interlocució de les universitats amb el Departament d'Universitats, Recerca i Societat de la Informació en tots els temes de la seva competència i no només amb els tradicionalment vinculats a l'activitat acadèmica.
En la mateixa línia cal entendre el mecanisme, que ja s'ha citat, de l'assistència a les comissions de qualsevol alt càrrec del Departament, i no només, com succeïa fins ara, del director general d'Universitats, a banda de la necessària participació, de naturalesa ben diferent, del secretari general del Consell Interuniversitari de Catalunya.
En quart lloc, cal fer referència com s'ha acomodat la pluralitat d'universitats existent en el si del Sistema Universitari.
És evident que una quantitat important de temes que conformen l'agenda política en matèria d'universitats afecta només les universitats públiques, però, cal, d'altra banda, disposar de mecanismes prou flexibles perquè les universitats privades puguin participar amb normalitat d'aquells debats que sí que les afecten.
Per això, s'ha establert com a norma general que les universitats privades siguin convocades sempre que es tractin aquests temes i que siguin informades de la convocatòria i acords de totes les sessions.
Tanmateix, reproduïnt el mecanisme que la mateixa Llei preveu per a la Junta, s'ha disposat que la comissió de programació i ordenació acadèmica es pugui reunir amb caràcter permanent.només universitats públiques. o plenari.amb les privades acollides a la programació universitària de Catalunya.
En conclusió, aquesta nova regulació pretén establir el marc necessari de col·laboració habitual, real i efectiva del Departament d'Universitats, Recerca i Societat de la Informació amb les universitats.
En la mesura que calgui atendre altres objectius es pot plantejar la creació d'altres comissions o grups de treball, tal com estableix la Llei.
Vista la proposta de constitució de comissions del Consell que va fer la Junta Permanent del Consell Interuniversitari de Catalunya, reunida en les sessions ordinàries de 14 de maig de 2004 i de 9 de juny de 2004;
En virtut de les competències que em confereix l'article 122.3 de la Llei 1/2003, de 19 de febrer, d'universitats de Catalunya,
Les comissions de caràcter permanent són l'instrument de debat i de participació de les universitats catalanes en la vida del Consell Interuniversitari de Catalunya.
Les comissions constitueixen el canal ordinari que permet a les universitats debatre, adoptar iniciatives conjuntes, demanar informació i fer propostes en matèria de política universitària.
Es constitueixen les següents comissions de caràcter permanent del Consell Interuniversitari de Catalunya:
Comissió de programació i ordenació acadèmica.
Comissió d'accés i afers estudiantils.
Comissió de política lingüística.
Comissió general de política universitària.
Les comissions es regiran per les seves normes d'organització i funcionament i, en allò que no sigui expressament regulat per aquestes, per la normativa especifica dels òrgans col·legiats aplicable a l'Administració de la Generalitat.
En qualsevol cas, l'assistència a les comissions és indelegable.
Les funcions comunes a totes les comissions de caràcter permanent són les següents:
a) Debatre i proposar criteris generals en l'adopció de polítiques relatives al seu àmbit de competència.
b) Debatre i proposar mesures concretes per tal que puguin ser valorades i, si s'escau, desenvolupades pels òrgans dependents del departament competent en matèria d'universitats o per altres organismes.
c) Demanar informes, analitzar-los i prendre posició respecte les conclusions que se'n desprenguin.
d) Acordar l'organització d'activitats que contribueixin a l'assoliment de les funcions que tenen encomanades.
e) Proposar la creació de comissions tècniques per a l'execució i el seguiment de qüestions específiques relatives al seu àmbit de competència.
f) Elevar propostes d'acord amb la Junta del Consell Interuniversitari de Catalunya.
g) Emetre els informes preceptius i no vinculants a què fa referència l'article 131 de la Llei 1/2003, de 19 d'octubre, d'universitats de Catalunya, que li siguin expressament delegats per la Junta del Consell Interuniversitari de Catalunya.
h) Informar sobre les actuacions de les universitats quan aquestes hagin acordat donar-ne publicitat dins el sistema universitari de Catalunya a través de les comissions de Consell Interuniversitari de Catalunya.
Les universitats i el departament de la Generalitat competent en matèria d'universitats, així com el seus organismes vinculats, donaran el suport tècnic i la informació necessària perquè les comissions puguin desenvolupar llur activitat.
Les comissions de caràcter permanent són presidides per un rector o rectora de les universitats catalanes, nomenats pel president del Consell a proposta de la Junta Permanent del Consell Interuniversitari de Catalunya, llevat de la comissió de programació i ordenació acadèmica que és presidida pel president o presidenta del Consell Interuniversitari de Catalunya.
Als presidents o presidentes de les comissions els corresponen les funcions que l'ordenament jurídic atribueix als presidents dels òrgans col·legiats.
La secretaria de les comissions de caràcter permanent recau en el secretari o secretària general del Consell Interuniversitari de Catalunya.
A part de les funcions que l'article 126 de la Llei 1/2003, d'universitats de Catalunya, li atribueix respecte al funcionament del Consell, el secretari o secretària general del Consell té les funcions següents respecte les comissions de caràcter permanent:
a) Garantir-ne el funcionament regular, vetllant per la diligència en les convocatòries, en l'adopció dels acords i en llur tramitació i publicitat.
b) Fer el seguiment dels temes que es debatin i dels acords que s'adoptin, de manera que se'n garanteixi la resolució.
c) Demanar als òrgans dependents del departament competent en matèria d'universitats o a d'altres organismes qualsevol informació que les comissions necessitin per desenvolupar les seves funcions.
d) Elaborar els informes i dur a terme les activitats, quan escaigui, acordades per les comissions, mitjançant les oficines i els serveis adscrits a la Secretaria General del Consell Interuniversitari de Catalunya, sempre que els recursos assignats al seu funcionament ho permetin.
La Comissió de programació i ordenació acadèmica es pot reunir amb caràcter permanent o amb caràcter plenari.
La comissió permanent té com a vocals el director general d'Universitats i el rector o rectora i un vicerector o vicerectora de cada universitat pública i de la Universitat Oberta de Catalunya.
La comissió plenària té com a vocals, a més, el rector o rectora i un vicerector o vicerectora de cada universitat privada que s'hagi acollit a la programació universitària de Catalunya.
La comissió de programació i ordenació acadèmica es reunirà amb caràcter permanent sempre que els temes a tractar afectin exclusivament les universitats públiques.
La Comissió de programació i ordenació acadèmica té les següents competències específiques:
a) L'estudi previ als informes que la Junta del Consell Interuniversitari de Catalunya hagi d'emetre en relació a la Programació universitària de Catalunya, la creació d'universitats i les places de nou accés dels centres universitaris propis de les universitats públiques i dels centres adscrits.
b) Conèixer els estudis de doctorat i altres estudis de postgrau i els programes d'extensió universitària, d'actualització i de formació continuada.
c) Fer el seguiment de les activitats de l'oficina del Consell Interuniversitari de Catalunya encarregada de potenciar la plena integració de les universitats en l'espai europeu d'ensenyament superior.
d) Proposar les mesures de coordinació per a l'establiment del règim de convalidacions i adoptar, d'acord amb la normativa vigent, les mesures pertinents per a facilitar la trasportabilitat dels crèdits i la mobilitat dels estudiants en el marc del sistema universitari de Catalunya i de l'espai europeu d'ensenyament superior.
e) Proposar les mesures pertinents per impulsar i coordinar la progressiva i plena harmonització dels cicles d'estudis i les denominacions dels títols propis de les universitats al sistema europeu de titulacions.
f) Adaptar, d'acord amb la normativa vigent, el disseny del suplement europeu al títol a les especificitats del sistema universitari de Catalunya.
g) Coordinar els processos que portin a terme les universitats per a assolir la convergència europea en les titulacions.
h) Informar del grau de demanda dels diferents estudis del sistema universitari català, així com de les magnituds i els indicadors del sistema universitari català en comparació amb altres països, en especial amb el conjunt de l'espai europeu d'educació superior.
La Comissió de personal acadèmic té com a vocals un vicerector o vicerectora designat o designada per cada universitat pública.
La comissió de personal acadèmic té les següents competències específiques:
a) Analitzar i fer el seguiment de les actuacions que afectin la política de personal acadèmic de les universitats públiques de Catalunya.
c) Les altres competències que li encomani la Junta.
La Comissió d'accés i afers estudiantils té com a vocals un vicerector o vicerectora designat o designada per cada universitat pública i per la Universitat Oberta de Catalunya i dos estudiants designats per la comissió d'estudiants del Consell Interuniversitari de Catalunya.
La Comissió d'accés i afers estudiantils té les competències específiques següents:
a) Aprovar i supervisar el procés d'organització de les PAU a Catalunya i aprovar-ne el calendari i el pressupost.
b) Aprovar i supervisar el procés de preinscripció universitària i aprovar-ne el calendari, així com els criteris d'assignació de places.
c) Aprovar i supervisar el procés d'organització de les proves d'accés a la universitat dels més grans de 25 anys i aprovar-ne el calendari i el pressupost.
d) Fer l'estudi previ, juntament amb la comissió de gestió universitària, a l'emissió de l'informe de la Junta relatiu a la proposta de preus públics acadèmics i a la política de beques.
e) Emetre informe sobre la coordinació dels règims d'admissió i de permanència dels estudiants i de les convalidacions d'estudis.
f) Impulsar, per delegació de la Junta, mesures de coordinació entre els ensenyaments universitaris i els ensenyaments de formació professional de grau superior i de règim especial equivalents als universitaris.
g) Elaborar recomanacions adreçades a les universitats per tal de facilitar la integració a la universitat de les persones discapacitades.
h) Fer el seguiment del programa de promoció de les universitats de Catalunya i coordinar la presència de les universitats al Saló de l'Ensenyament.
La Comissió de política lingüística té com a vocals dos vicerectors o vicerectores designats o designades per cada universitat pública i per la Universitat Oberta de Catalunya i dos o dues estudiants designats o designades per la comissió d'estudiants del Consell Interuniversitari de Catalunya.
La Comissió de política lingüística té encomanades les següents competències específiques:
a) Proposar les línies a seguir per les universitats en matèria lingüística i vetllar per la coordinació dels diversos models de gestió del multilingüisme.
b) Proposar mesures per a l'estímul del coneixement i l'ús del català en tots els àmbits de l'activitat universitària i de foment de l'aprenentatge entre tots els membres de la comunitat universitària.
c) Proposar mesures que garanteixin que en els processos de selecció, d'accés i d'avaluació es concreti el coneixement suficient per part del professorat de les dues llengües oficials, d'acord amb les exigències de les seves tasques acadèmiques, i procurant que l'accés i la incorporació de nous membres a la comunitat universitària no alteri els usos lingüístics docents normals i el procés de normalització lingüística de les universitats.
d) Proposar mesures per promoure el coneixement de terceres llengües entre la comunitat universitària.
e) Aprovar i supervisar el procés d'organització de la Prova Universitària de Competència en terceres llengües.
f) Establir les línies d'actuació de l'Escola Virtual d'Idiomes per a Universitaris i supervisar-ne el funcionament i resultats.
g) Les altres competències que li encomani la Junta.
La Comissió de recerca té com a vocals un vicerector o vicerectora designat o designada per cada universitat pública i per la Universitat Oberta de Catalunya.
La Comissió de recerca té les competències específiques següents:
a) Proposar mesures per impulsar l'avenç del coneixement mitjançant la formació investigadora, la recerca i la innovació tecnològica.
b) Proposar mesures que facilitin que els nous coneixements i les noves tecnologies arribin a la societat, mitjançant la implantació de mecanismes de transferència de tecnologia i la transmissió de coneixements a la societat adequats.
c) Proposar mesures per impulsar l'espai europeu de recerca i la presència activa de les universitats en aquest espai, com a part essencial del sistema de recerca, desenvolupament i innovació de Catalunya.
d) Proposar mesures per impulsar, estimular i ajudar el professorat i d'altre personal investigador a participar en les accions de finançament competitiu, públic i privat, de la recerca.
e) Informar, en cas que sigui sotmès a la seva consideració per part dels òrgans competents de la Generalitat, els plans de recerca i desenvolupament plurianuals que hagin de ser aprovats pel Govern.
f) Informar, en cas que sigui sotmès a la seva consideració, sobre la creació de parcs cientificotecnològics.
g) Proposar mesures que afavoreixin la capacitat emprenedora del personal de recerca de les universitats i els seus estudiants, amb l'objectiu d'impulsar la creació d'empreses o iniciatives innovadores en llurs àmbits d'actuació.
h) Les altres competències que li encomani la Junta.
La Comissió general de política universitària té com a vocals un vicerector o vicerectora designat o designada per cada una de les universitats públiques catalanes i per la Universitat Oberta de Catalunya.
La Comissió general de política universitària té encomanades les següents competències específiques:
a) Debatre prèviament els temes de l'agenda de la Junta, per tal de preparar-ne els debats i d'informar-ne convenientment tots els membres.
b) Proposar a la Junta l'adopció de bones pràctiques en el funcionament de les comissions de caràcter permanent, amb la finalitat de garantir la igualtat de tots els membres de les comissions en l'accés a la informació que hagi de ser objecte de debat.
c) Fer l'informe previ al nomenament per part de la Junta dels representants de les universitats catalanes en altres organismes.
d) Les altres competències que li encomani la Junta.
Quan la Junta del Consell Interuniversitari de Catalunya hagi delegat a més d'una comissió l'estudi previ a l'emissió d'un informe de la seva competència, es podran fer a aquest efecte sessions conjuntes de les comissions implicades.
El president d'una comissió de caràcter permanent pot sol·licitar l'assistència a una reunió de qualsevol alt càrrec del departament competent en matèria d'universitats per tal de debatre sobre els temes que són competència de la comissió, informar-lo dels progressos assolits, fer-li les propostes que la comissió consideri oportunes i demanar-li el parer del departament.
Igualment, qualsevol alt càrrec del departament pot demanar al president d'assistir a una reunió amb les mateixes finalitats.
En tots dos casos, l'alt càrrec pot comparèixer amb els assessors que consideri necessaris.
Excepte en la Comissió de programació i ordenació acadèmica, amb un règim específic d'assistència, es convocarà les universitats privades a les reunions on es tractin temes del seu interès i que no afectin exclusivament les universitats públiques, sempre que aquelles hi hagin designat un vicerector o vicerectora com a representant.
En tot cas, les universitats privades rebran informació sobre les convocatòries i sobre els acords assolits a les reunions.
En tot allò no previst en els articles precedents, la Comissió d'accés i afers estudiantils continuarà l'agenda i els tràmits iniciats per les antigues comissions de les PAU, de preinscripció universitària, d'accés a la universitat dels més grans de 25 anys, de beques i preus, de promoció de les universitats de Catalunya i d'acció social.
La Comissió de política lingüística continuarà l'agenda i els tràmits iniciats per les antigues comissions de política lingüística i del Programa de formació en terceres llengües a la universitat.
La Comissió general de política universitària continuarà l'agenda i els tràmits iniciats per l'antiga comissió de designacions.
Es deroga la Resolució UNI/2634/2003, de 2 de setembre, per la qual es regulen les comissions de caràcter permanent del Consell Interuniversitari de Catalunya.
Es deroga la Resolució UNI/4030/2003, de 19 de desembre, per la qual es crea la Comissió Tècnica de la Prova Universitària de Competència en anglès, PUC anglès.
Barcelona, 14 de juliol de 2004